‘सारिका’ का जुलाई, 1975 अंक अपनी एक और पहचान छोड़ गया, जिसमें लघुकथा की प्रभावक क्षमता पर स्याही पोती गई थी, सेंसर्ड सामग्री प्रकाशित कर इस अंक ने यह साबित करना चाहा था कि लघुकथा व्यवस्था के लिए एक बहुत बड़ा खतरा बनती जा रही है। राजनीतिक दृष्टि से देश में यह समय असंतोष,अनास्था तथा अव्यवस्था का था। इस वातावरण पर कुछ भी असर नहीं था । व्यवस्था से जुड़े तथा कुर्सी पर बैठकर आम आदमी की जिंदगी से तानाशाही खिलवाड़ करने वाले चरित्रों का मुखौटा बेनकाब करना लघुकथा का उद्देश्य था, पर यह इतना भोंड़ा बन पड़ा कि रचनात्मक स्तर पर इसे स्वीकार नहीं किया जा सका। बहरहाल, इन लघुकथाओं से एक ओर जहाँ लेखन में माहौल बदला, वहीं समाज में मजा देनेवाली रचनाओं के रूप में ये जबान पर चढ़ी।